CELEX: E2018P0001
Language: hu
Date: 2018-07-13 00:00:00
Title: Az EFTA Felügyeleti Hatóság 2018. július 13-án benyújtott keresete a Norvég Királyság ellen (E-1/18. sz. ügy)

6.9.2018   
            
            
               HU
            
            
               Az Európai Unió Hivatalos Lapja
            
            
               C 314/13
            
         
      Az EFTA Felügyeleti Hatóság 2018. július 13-án benyújtott keresete a Norvég Királyság ellen
      (E-1/18. sz. ügy)
      (2018/C 314/11)
      Az EFTA Felügyeleti Hatóság 2018. július 13-án keresetet nyújtott be az EFTA-Bíróságon a Norvég Királyság ellen. Az EFTA Felügyeleti Hatóságot (35 Rue Belliard, 1040 Brüsszel, Belgium) meghatalmazotti minőségben Claire Simpson, Erlend M. Leonhardsen, Catherine Howdle és Carsten Zatschler képviseli.
      Az EFTA Felügyeleti Hatóság kéri, hogy az EFTA-Bíróság állapítsa meg a következőket:
      
                  1.
               
               
                  Norvégia – azáltal, hogy hatályban tartotta a nemzeti biztosítási törvény 14-13. szakaszának első, második és harmadik bekezdésében, valamint 14-14. szakaszának első bekezdésében található rendelkezéseket, amelyek értelmében az apa szülői ellátásra való jogosultsága az anya helyzetétől függ, míg az anya jogosultsága nem függ az apa helyzetétől – nem teljesítette az EGT-megállapodás XVIII. mellékletének 21b. pontjában említett jogi aktus (a férfiak és nők közötti esélyegyenlőség és egyenlő bánásmód elvének a foglalkoztatás és munkavégzés területén történő megvalósításáról szóló, 2006. július 5-i 2006/54/EK európai parlamenti és tanácsi irányelv (átdolgozott szöveg)) 14. cikke (1) bekezdésének c) pontja alapján fennálló kötelezettségeit.
               
            
                  2.
               
               
                  Kötelezi a Norvég Királyságot az eljárás költségeinek viselésére.
               
            
         Jogi és ténybeli háttér, valamint hivatkozott jogalapok:
      
      
                  —
               
               
                  Az ügy tárgya, hogy milyen módon fizetik ki Norvégiában a szülői ellátásokat. A szülői ellátások a szülők (az apa és az anya) számára a gyermek születéséhez vagy örökbefogadásához kapcsolódó szabadság időtartama alatt fizetendő ellátásokat jelentik.
               
            
                  —
               
               
                  Az EFTA Felügyeleti Hatóság úgy ítéli meg, hogy Norvégiában a szülői ellátásokra vonatkozó szabályok némelyike közvetlen megkülönböztetést alkalmaz az apákkal szemben. Összegezve, e szabályok értelmében az, hogy az apa részesül-e részben, teljes mértékben – vagy egyáltalán bármilyen mértékben – szülői ellátásban, attól függ, hogy az anya dolgozik-e vagy dolgozott-e ezt megelőzően (vagy végez-e hasonló jellegű tevékenységet). Ezzel szemben az anya ilyen ellátásokra való jogosultsága független az apa tevékenységeitől.
               
            
                  —
               
               
                  Az EFTA Felügyeleti Hatóság megítélése szerint az apa és az anya a gyermeknevelés tekintetében hasonló helyzetben van, és a norvég szülői ellátásra vonatkozó szabályok szerinti eltérő bánásmód az apákkal szembeni, nemi alapon történő jogellenes megkülönböztetést jelent, megsértve a férfiak és nők közötti esélyegyenlőség és egyenlő bánásmód elvének a foglalkoztatás és munkavégzés területén történő megvalósításáról szóló 2006/54/EK irányelv 14. cikke (1) bekezdésének c) pontját.
               
            
                  —
               
               
                  A Hatóság továbbá úgy véli, hogy e megkülönböztetés nem indokolható a 2006/54/EK irányelv 3. cikke szerinti, az anyák számára a munka világában az egyenlőség elérését elősegítő „pozitív intézkedésként” vagy bármilyen más alapon.